**Jön a 10. Budapest Ritmo - Globális utazás Budapesten**

**Ünnepeld velünk a 10. Budapest Ritmót! A főváros legnagyobb világzenei fesztiválja, a Bartók Tavasz Nemzetközi Művészeti Hetek keretében megvalósuló Budapest Ritmo meglepetésekkel, szakmai fórummal és zenei kuriózumokkal ünnepel. Íme az első nevek, akikkel már biztosan találkozhat a közönség április 10–12. között: érkezik az amszterdami török psych-pop banda, Altın Gün, a kanadai-orosz díva, Michelle Gurevich és az ír folk duó, a The Breath.**

A zenei felfedezések fesztiválja 2025-ben is széles spektrumot hoz el Budapestre a tradicionális folktól az afro-futurista space funking, két napban felvillantva a zenei nyelvek múltját, jelenét és sokszínűségét. A pénteki nap kiemelt fellépője a műfaj egyik új csillaga, az **Altın Gün**, akik felszabadult poppá transzformálják az anatóliai pszichedelikus rockot. Szombaton két lenyűgöző női énekest köszönthetünk: itt lesz az orosz zsidó emigránsok gyermekeként Torontóban született **Michelle Gurevich**, a folktól a soulig minden regisztert bejáró, lebilincselő tehetségű **Ríoghnach Connolly** pedig **The Breath** nevű formációjával érkezik.

Ahogy a Ritmo első 9 éve megmutatta, a program egyik meghatározó ismérve a sokszínűség, eddig több, mint 66 ország művészei léptek fel a fesztiválon. 2025-ben is zenei kuriózumokat hallhatunk Afrikától Kanadáig, műfajok között barangolva a hagyományostól a kortárs elektronikáig. További nevek és meglepetések hamarosan érkeznek.

**Ritmo Recept a következő évtizedre**

A Ritmo szakmai programjának 2025-ben is a **Magyar Zene Háza** ad otthont, ahol a neves nemzetközi és hazai résztvevőknek nemcsak kapcsolatépítésre és a szcéna kurrens kérdéseinek megvitatására nyílik majd lehetősége, de a nappali showcase, azaz daycase koncerteken új zenei impulzusokat is gyűjthetnek.

**Jegyek, bérletek és exkluzív élmény: Budapest Ritmo PRO**

A Budapest Ritmo weboldalán január 30-ig elővételes áron már [megvásárolhatóak](https://budapestritmo.hu/jegyek/) az összes pénteki és szombati programra belépést biztosító bérletek és napijegyek. A PRO Pass egy különlegesebb, szakmaibb és mélyebb fesztiválélményt kínál: a konferencián, a daycaseken, az exkluzív kapcsolatépítő eseményeken, panelbeszélgetéseken, workshopokon való részvétel mellett a Budapest Ritmo hiánypótló adatbázisához is hozzáférést biztosít.

A Ritmo és a Hangvető hírlevele folyamatosan beszámol a fesztivállal kapcsolatos hírekről, egyéb hasonló zenei eseményekről, kulisszatitkokról. Feliratkozni a fesztivál [weboldalán lehet](https://budapestritmo.hu/jegyek/).

**Tarts velünk április 10. és 12. között egy világkörüli zenei utazásra!**

Weboldal:<https://budapestritmo.hu/>

Facebook esemény: <https://www.facebook.com/events/1008733834345239/>

Interjúkérelmek, sajtóinformáció:

Venczel Sára

+36 30 954 86 36

sajto@budapestritmo.hu